<classify> ALIYEKUWA Mwenyekiti wa Umoja wa Wanawake wa Chama cha Mapinduzi UWT Wilaya ya Ilala, Norah Waziri maarufu kama Nora Mzeru amefikishwa katika Mahakama ya Wilaya ya Ilala, akikabiliwa na mashitaka ya kughushi cheti cha ndoa.Mzeru alifikishwa mahakamani hapo na kusomewa mashitaka hayo mbele ya Hakimu Mkazi, Flora Haule.Wakili wa Serikali Mwandamizi, Ester Kyara alidai kuwa Mzeru katika siku isiyojulikana jijini Dar es Salaam, kwa nia ya kudanganya alighushi cheti cha ndoa chenye usajili namba 00040078 kwa nia ya kuonesha kuwa alifunga ndoa na marehemu Silvanus Mzeru Februari 4, 1995 katika Kanisa Katoliki Mburahati, wakati akijua si kweli.Mshitakiwa huyo baada ya kusomewa mashitaka hayo, alikana kutenda kosa hilo.Upande wa mashitaka ulidai upelelezi wa kesi hiyo ya jinai namba 601 ya mwaka huu, unaendelea na kwamba hawana pingamizi la dhamana kwa mshitakiwa.Hakimu Haule alimtaka mshitakiwa huyo kuwa na wadhamini wawili wanaoaminika, ambao watasaini bondi ya Sh milioni mbili.Mshitakiwa huyo alitimiza masharti ya dhamana na kuachiwa.Hakimu Haule ameahirisha kesi hiyo hadi Novemba 21,mwaka huu, kwa ajili ya kutajwa.  <topic>: KITAIFA 